Podľa OSN na svete ešte stále žijú miliardy ľudí, ktorí nemajú adresu.
Ekonóm Hernando de Soto povedal:
„Bez adresy žijete mimo zákona.
Je to, akoby ste ani neexistovali.“
Chcem vám ukázať, ako sa to s mojím tímom snažíme zmeniť.
Ak si na internete pozriete mapu faviel v Brazílii a slumov v Južnej Afrike,
uvidíte zopár ulíc a veľa prázdneho miesta.
Na satelitnej mape však uvidíte tisícky ľudí, domov a obchodov,
ktoré sa ukrývajú v týchto rozľahlých, nezmapovaných oblastiach bez adries.
V Akkre, hlavnom meste Ghany, môžeme na stenách budov nájsť čísla a písmená.
Skúšal sa tu systém adries, ktorý sa však nedotiahol do konca.
Tieto miesta, tieto miesta bez adries, však majú obrovský ekonomický potenciál.
Poviem vám, prečo sa zaoberám adresami.
10 rokov som pracoval v hudobnom priemysle a o svete hudby možno neviete,
že v ňom ľudia každodenne zápasia s problémom adries.
Či už sú to hudobníci hľadajúci miesta koncertov
alebo produkčné spoločnosti so svojím vybavením,
každý sa akosi vždy stratí.
Museli sme dokonca najať človeka, ktorému sme zavolali,
keď sme zistili, že nie sme tam, kde sme si mysleli, že sme.
Zažili sme zopár dosť ťažkých dni,
napríklad v Taliansku raz vodič vyložil všetko vybavenie hodinu na sever od Ríma
namiesto na hodinu na juh.
Ešte horšie bolo, keď ma zavolal hráč na klávesy a povedal:
„Chris, nepanikár, ale asi sme urobili zvukovú skúšku na nesprávnej svadbe.“
(smiech)
Krátko po tejto osudnej akcii v Ríme
som sa o tom rozprával s kamarátom matematikom
a zistili sme, že by sme s tým vedeli niečo urobiť.
Mohli by sme vytvoriť nový systém,
ktorý by však nemal byť ako ten starý.
Súhlasili sme, že adresy sú zlý systém.
Chceli sme niečo veľmi presné,
ale GPS súradnice, zemepisná šírka a dĺžka, boli príliš komplikované.
Tak sme svet rozdelili na trojmetrové štvorce.
Svet sa dá rozdeliť asi na 57 biliónov trojmetrových štvorcov
a existuje dosť trojslovných kombinácií na jednoznačnú identifikáciu
každého trojmetrového štvorca vo svete len s pomocou troch slov.
Použili sme 40 000 slov
a 40 000 na tretiu nám dalo 64 biliónov trojslovných kombinácií,
čo je viac ako dosť pre 57 biliónov trojmetrových štvorcov.
Nejaké boli aj navyše.
Presne toto sme teda spravili.
Svet sme rozdelili na trojmetrové štvorce
a každému sme pridelili jedinečný trojslovný identifikátor,
ktorý voláme trojslovná adresa.
Napríklad tu stojím na adrese mustards.coupons.pinup...
(smiech)
ale tu...
stojím na adrese pinched.singularly.tutorial.
Takéto adresy ale neexistujú len v angličtine.
Považovali sme za veľmi dôležité, aby ľudia tento systém mohli
používať vo vlastnom jazyku.
Dnes existuje v 14 jazykoch,
vrátane francúzštiny, swahilčiny a arabčiny,
a pracujeme na ďalších ako xhoština, zuluština a hindčina.
Tento nápad má však aj iné využitia ako dostať hudobníkov načas na koncert.
Ak by 75 % krajín s problematickými adresami
začali používať trojslovné adresy,
našla by sa kopa oveľa dôležitejších uplatnení.
V Durbane v Južnej Afrike pridelila mimovládna organizácia Gateway Health
v okolí 11 000 trojslovných adries
aby tehotné ženy mohli pri pôrode zavolať prvú pomoc
a presne označiť, kde ich nájdu,
lebo predtým ich sanitky často hľadali celé hodiny.
V Mongolsku tento systém začala používať miestna pošta,
ktorá vďaka nemu teraz do mnohých domácností po prvýkrát doručuje zásielky.
OSN ho používa na priradenie súradníc fotografiám pri katastrofách,
aby mohli poslať pomoc na správne miesto.
V Karibiku ho používa aj pizzeria Domino's Pizza,
lebo po starom nevedeli nájsť domy zákazníkov,
ale naozaj im chcú pizzu doručiť, kým je ešte teplá.
Čoskoro si budete môcť sadnúť do auta, povedať tri slová
a byť navigovaní na správne miesto.
V Afrike preskočili pevné linky a začali používať rovno mobily
a namiesto tradičných pobočiek bánk prešli rovno na mobilné platby.
Sme veľmi hrdí na to, že poštové spoločnosti v 3 afrických krajinách,
v Nigérii, Džibutsku a Pobreží Slonoviny,
začali rovno používať trojslovné adresy
a ich obyvatelia dnes dokážu veľmi jednoducho vysvetliť, kde bývajú.
Mne išiel zlý systém adries na nervy,
ale pre miliardy ľudí predstavuje obrovský ekonomický problém,
vážne bráni rastu infraštruktúry
a môže stáť ľudské životy.
Našou úlohou je to zmeniť, tri slová za tromi slovami.
Ďakujem.
(potlesk)